钦定古今图书集成/明伦汇编/皇极典/第204卷 > 《为齐王让禅表》前人
## 钦定古今图书集成/明伦汇编/皇极典/第204卷 > 《为齐王让禅表》前人

陛下远规唐虞永揖之典，近谟汉魏高谢之礼，既览金水昏明之数，又协云雷隆替之征，激风太上，扇采
至公，闻命惊爽，心灵殒越。臣闻天地草昧，而树之君，
所以平对二仪，显临万国。膺符受历，㹅明司幽，轩辕
陟祈，首出庶物，颛顼登庸，作为民纪。虽五德迭兴，十
代继运，非贤非睿，莫预斯位。若乃与能之交，禅锡之
会，岂伊虚薄，所可遵拟。昔傅岩佐商，秩终上公；磻溪
翼周，名极列伯。臣才非半古，功愧逮圣，狱讼不往，讴
歌宁归，河乏马图之宝，天无乘龙之锡，元首股肱，誓
不可异，而旷乘之轨，忽臻于兹，惭慨忧灼，罔识其际。
伏愿陛下遗舜、禹之心，臣守巢、由之节，则道耀日月，
泽浸飞泳，声振开辟，仁动今古。四三“王而六五帝”，不
亦休哉。